## La Filmoteca Valenciana presenta un cicle sobre Peter Sellers en el centenari del seu naixement

*** El cicle s’inicia el dimarts 4 de febrer, a les 18 hores, amb *Teléfono rojo ¿Volamos hacia Moscú?* (1963), de Stanley Kubrick
* També es projectaran *El guateque* (1968), de Blake Edwards i *Bienvenido Mr. Chance* (1979), de Hal Ashby**

La Filmoteca Valenciana presenta un breu cicle durant del mes de febrer de l’actor anglés Peter Sellers (1925-1980), amb motiu del centenari del seu naixement, conformat per tres pel·lícules: *Teléfono rojo ¿Volamos hacia Moscú?* (1963), de Stanley Kubrick; *El guateque* (1968), de Blake Edwards, i *Bienvenido Mr. Chance* (1979), de Hal Ashby.

El cicle s’inicia el dimarts 4 de febrer, a les 18 hores, amb *Teléfono rojo ¿Volamos hacia Moscú?* (1963), de Stanley Kubrick. La pel·lícula es podrà tornar a vore el 5 de dimecres febrer, a les 20:15 hores, i el diumenge 9 de febrer, a les 20 hores.

Amb guió de Stanley Kubrick i els novel·listes Terry Southern i Peter George, autor del llibre en el qual es basa la pel·lícula, *Teléfono rojo ¿Volamos hacia Moscú?* és una sàtira d’humor negre sobre la Guerra Freda, l’amenaça nuclear i la carrera armamentística entre els Estats Units i la Unió Soviètica. En la pel·lícula, Peter Sellers interpreta tres personatges: el capità d’aviació de la Royal Air Force, Lionel Mandrake; el president dels Estats Units, Merkin Muffley; i el doctor Strangelove, un assessor del president.

Convençut que els comunistes estan contaminant els Estats Units, un general embogit ordena un atac aeri nuclear sorpresa contra la Unió Soviètica. El seu ajudant, el capità Mandrake, tracta de trobar la fórmula per a impedir el bombardeig. Per la seua banda, el president dels Estats Units es posa en contacte amb Moscou per a convéncer el govern soviètic que l’atac no és més que un estúpid error. Mentrestant, l’assessor del president, un antic científic nazi, el doctor Strangelove, confirma l’existència de la ‘Màquina del juí final’, un dispositiu de represàlia soviètic capaç d’acabar amb la humanitat per sempre.

El dijous 13 de febrer a les 20 hores, el dissabte 15 a les 20 hores, i el diumenge 16 a les 18 hores, la Filmoteca Valenciana projecta *El guateque* (1968), dirigida per Blake Edwards.

En esta absurda comèdia, Peter Sellers torna a treballar amb Blake Edwards, després de les dos primeres entregues de l’exitosa sèrie de la Pantera Rosa, interpretant el personatge de Hrundi V. Bakshi, un calamitós actor d’origen hindú que es troba rodant una pel·lícula en el desert. A causa de les seues contínues clavades de pota, és despatxat del rodatge. Inesperadament, rep una invitació per error per a assistir a una sofisticada festa *hollywoodiense* que organitza el productor de la seua última pel·lícula. Una vegada allí, desencadena tot tipus de desastres involuntaris.

El divendres 21 de febrer a les 20 hores, i el diumenge 23 a les 18 hores, la Filmoteca Valenciana projecta *Bienvenido Mr. Chance* (1979), dirigida per Hal Ashby, basada la novel·la de l’escriptor nord-americà d’origen polonés Jerzy Kosinski, autor també del guió, i protagonitzada per Peter Sellers, juntament amb Shirley MacLaine, Melvyn Douglas i Jack Warden.

En la seua penúltima pel·lícula abans de la seua defunció en 1980, Peter Sellers interpreta el senyor Chance, un personatge gris i d’escassa intel·ligència la vida de la qual gira al voltant de dos coses: cuidar el jardí d’un milionari i vore la televisió. Quan el propietari de la mansió mor i Chance és despatxat, no està preparat per al món. Per sort coneix Eve (Shirley MacLaine), una bona dona que l’acollirà en sa casa. I, encara que parega mentida, l’analfabet Chance aconseguix convéncer la gent que és un gran polític.

Fecha: 03/02/2025